
Az elmúlt évszázadban a biotechnológia egyre nagyobb teret hódított, így a gyógyszeriparban is erősödött a biotechnológiai eredetű hatóanyagot tartalmazó gyógyszerkészítmények jelenléte. A biotechnológia jelenlegi és várhatóan tovább erősödő térnyerése a gyógyszer formulálást is új kihívások elé állítja.
Munkám során a biotechnológiai eredetű hatóanyagok csoportján belül a probiotikumok szilárd formulálásának lehetőségeit vizsgáltam. Célom olyan új kíméletes technológiák fejlesztése és vizsgálata volt, amelyek hatékony alternatívát nyújtanának, a gyógyszeriparban leggyakrabban alkalmazott, azonban rendkívül idő- és energiaigényes fagyasztva szárítás kiváltására. A formulálási kísérleteket Lactobacillus acidophilus probiotikus baktériummal végeztem. Vizsgáltam, hogy az általam alkalmazott eljárások segítségével létrehozható-e stabil szilárd formula, ami a hatásos dózisnak megfelelő 10 millió élő csíraszámot tartalmazza, valamint, hogy, meddig tartható fenn a hatásos mennyiség.
Az egyik általam alkalmazott technológia, a gyógyszeriparban széles körben alkalmazott tabletta bevonási módszer, a filmbevonás volt. Ezzel a technológiával egy lépésben állítható elő élő baktérium tartalmú tabletta így elkerülhető a tablettázás során felmerülő mechanikai stressz okozta csíraszám csökkenés. A másik alkalmazott eljárás az elektrosztatikus nanoszálképzés volt. Ez a módszer rendkívül kíméletes körülmények között pillanatszerű szárítást biztosít, további előnye, hogy folyamatos és alacsony energiaigényű technológia, ami gazdaságos termelést tesz lehetővé. A technológia méretnövelése már megoldott, akár napi 10kg- os termelés is megvalósítható. A folyamatos gyártás ipari méretű megvalósíthatóságának lehetőségei tehát adottak.
Annak érdekében, hogy a baktériumok minél nagyobb számban éljék túl a szárítási technológiát, illetve hogy a szilárd végtermék baktériumtartalma a legkevésbé csökkenjen a tárolás során, különböző stabilitásjavító szereket (trehalóz, szacharóz, sovány tejpor) alkalmaztam és vizsgáltam, hogy milyen mértékben segítik elő a hosszú távú stabilitást.



